जलवायु क्षेत्रको बजेट खर्च भएकै छैन : मन्त्री महतो
वन तथा वातावरण मन्त्री वीरेन्द्रप्रसाद महतोले नेपालमा जलवायु परिवर्तनसम्बन्धी लगानी भित्र्याउन सक्ने अवस्था नरहेको बताएका छन् । उनले नेपाल सरकारले जलवायु परिवर्तनको असर न्यूनिकरणका लागि आएको बजेट खर्च गर्ने अवस्था नै नरहेको भन्दै त्यससम्बन्धी थप लगानी भित्र्याउन नसकेको बताए । 
काठमाडौँ — वन तथा वातावरण मन्त्री वीरेन्द्रप्रसाद महतोले नेपालमा जलवायु परिवर्तनसम्बन्धी लगानी भित्र्याउन सक्ने अवस्था नरहेको बताएका छन् । उनले नेपाल सरकारले जलवायु परिवर्तनको असर न्यूनिकरणका लागि आएको बजेट खर्च गर्ने अवस्था नै नरहेको भन्दै त्यससम्बन्धी थप लगानी भित्र्याउन नसकेको बताए । शुक्रबार काठमाडौँमा संयुक्त राष्ट्र संघको जलवायु परिवर्तन सम्बन्धी २८ औं सम्मेलन (कोप–२८) को समीक्षा सुनाउँदै मन्त्री महतोले भने, 'यसपटक हामीले नेपालमा देखिएको समस्याबारे विश्वको ध्यानाकर्षण गराउन सक्यौँ । दाताहरु बजेट दिन पनि तयार छन् । तर उनीहरुको एउटै कुरा छ- तिमीहरु खर्च नै गर्न सक्दैनौ, बजेट किन दिने ?'उनले नेपालले जलवायु परिवर्तनका कारण भोगिरहेका समस्याहरुबारे विश्वको ध्यानाकर्षण भने राम्रोसँग गराइएको बताए । 'जलवायुको असर नेपालमा धेरै छ । हामी माग्न आएका होइनौँ, यो हाम्रो अधिकार नै हो भनेर कुरा राख्यौँ । सुनुवाई पनि भएको छ,' उनले भने, 'तर बजेट दिने विषयमा खर्च गर्नै सक्दैनौ भन्ने उनीहरुको प्रश्न छ ।'उनले सरकारले जलवायु परिवर्तनको असर न्यूनिकरण गर्ने विषयमा खर्च गर्न नसकिरहेको यथार्थ समेत सुनाए । 'अहिले बन मन्त्रालयमा मलाई दाताहरुले सहयोग गरेका छन् । फण्ड त आएको छ । तर त्यो पैसा हामीले कहिले खर्च गर्ने ? त्यो खर्च गर्ने मेकानिज्म के हो ? प्रष्ट छैन,' उनले भने, '५ वर्षको प्रोग्रामको लागि बजेट आएको हो, तर १२ वर्ष भईसक्यो, हामीले त्यो बजेट खर्च गर्नै सकेका छैनौँ ।'उनले माग्नुभन्दा पहिले नेपालले पहिले लिएको बजेट राम्रोसँग खर्च गरेर देखाउन सक्नुपर्ने चुनौती रहेको बताए । 'दाताले धेरै कुरा हेर्ने रहेछन् । नेपालको मेकानिज्म राम्रो छ, व्युरोक्रेसी राम्रो छ, खर्च गर्न सक्छन् भन्ने सन्देश गएपछि मात्रै उनीहरु बजेट दिन तयार हुन्छन्,' मन्त्री महतोले भने, 'हामीले त्यो सन्देश दिने गरी काम गर्न आवश्यक छ ।'मन्त्री महतोले कोप–२८ मा नेपालले जलवायु परिवर्तनका कारण भोग्नुपरेको समस्याबारे विश्वलाई जानकारी गराउन सकेपनि त्यस्तो सहयोग प्राप्त गर्न र परिचालन गर्ने विषयमा भने विशेष ध्यान पुर्‍याउनुपर्ने अवस्था रहेको बताए । 